作者:李德裕
標題:早秋龍興寺江亭閑眺憶龍門山居寄崔張舊從事
內容:江亭感秋至，蘭徑悲露泫。粳稻秀晚川，杉松鬱晴巘。嗟予有林壑，茲夕念原衍。綠筱連嶺多，青莎近溪淺。淵明菊猶在，仲蔚蒿莫翦。喬木粲淩苕，陰崖積幽蘚。遙思伊川水，北渡龍門峴。蒼翠雙闕間，逶迤清灘轉。故人在鄉國，歲晏路悠緬。惆悵此生涯，無由共登踐。